SL Uradni list Evropske unije L 314/28

IZVEDBENA UREDBA KOMISIJE (EU) št. 1169/2014

z dne 31. oktobra 2014

o spremembi Izvedbene uredbe Komisije (EU) št. 416/2014 o odprtju in upravljanju tarifnih kvot za uvoz za nekatera žita s poreklom iz Ukrajine

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti točk (a) in (c) člena 187 Uredbe,

ob upoštevanju naslednjega:

(1) Uredba (EU) št. 374/2014 Evropskega parlamenta in Sveta (2) določa preferencialno shemo glede carinskih dajatev za uvoz nekaterega blaga s poreklom iz Ukrajine. V skladu s členom 3 navedene uredbe se dovoli uvoz kmetijskih proizvodov iz Priloge III k navedeni uredbi v Unijo v okviru omejitev na podlagi tarifnih kvot iz navedene priloge.

(2) Izvedbena uredba Komisije (EU) št. 416/2014 (3) je odprla tarifne kvote za uvoz za nekatera žita s poreklom iz Ukrajine do 31. oktobra 2014 in zagotovila njihovo upravljanje.

(3) Uredba (EU) št. 374/2014 je bila spremenjena z Uredbo (EU) št. 1150/2014 Evropskega parlamenta in Sveta (4). Sprememba vključuje predvsem podaljšanje uporabe Uredbe (EU) št. 374/2014 do 31. decembra 2015 in določitev višine kvote za leto 2015.

(4) Izvedbeno uredbo (EU) št. 416/2014 bi bilo zato treba ustrezno spremeniti.

(5) Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –

SPREJELA NASLEDNJO UREDBO:

Člen 1

Spremembe Izvedbene uredbe (EU) št. 416/2014

Izvedbena uredba (EU) št. 416/2014 se spremeni:

1. v členu 1(1) se datum „31. oktobra 2014“ nadomesti z datumom „31. decembra 2015“;

2. drugi pododstavek člena 2(1) se nadomesti z naslednjim: „Zahtevki za uvozna dovoljenja se vložijo vsak teden, najpozneje v petek do 13. ure po bruseljskem času, pri pristojnih organih držav članic. Zahtevkov za uvozna dovoljenja ni mogoče več vložiti: (a) za leto 2014 od petka, 12. decembra 2014, po 13. uri po bruseljskem času; (b) za leto 2015 od petka, 11. decembra 2015, po 13. uri po bruseljskem času.“ ;

3. člen 3 se nadomesti z naslednjim: „Člen 3 Veljavnost uvoznih dovoljenj V skladu s členom 22(2) Uredbe (ES) št. 376/2008 se obdobje veljavnosti uvoznega dovoljenja računa od dejanskega dne izdaje do konca drugega meseca po mesecu dneva izdaje dovoljenja. Veljavnost v vsakem primeru preneha najpozneje 31. decembra 2014 za leto 2014 oziroma 31. decembra 2015 za leto 2015.“ ;

4. Priloga se nadomesti z besedilom iz Priloge k tej uredbi.

Člen 2

Začetek veljavnosti in uporaba

Ta uredba začne veljati dan po objavi v Uradnem listu Evropske unije.

Uporablja se od 2. novembra 2014.

Ta uredba je v celoti zavezujoča in se neposredno uporablja v vseh državah članicah. V Bruslju, 31. oktobra 2014 Za Komisijo Predsednik José Manuel BARROSO

(1) UL L 347, 20.12.2013, str. 671.

(2) Uredba (EU) št. 374/2014 Evropskega parlamenta in Sveta z dne 16. aprila 2014 o znižanju ali odpravi carinskih dajatev za blago s poreklom iz Ukrajine (UL L 118, 22.4.2014, str. 1).

(3) Izvedbena uredba Komisije (EU) št. 416/2014 z dne 23. aprila 2014 o odprtju in upravljanju tarifnih kvot za uvoz za nekatera žita po poreklu iz Ukrajine (UL L 121, 24.4.2014, str. 53).

(4) Uredba (EU) št. 1150/2014 Evropskega parlamenta in Sveta z dne 29. oktobra 2014 o spremembi Uredbe (EU) št. 374/2014 o znižanju ali odpravi carinskih dajatev za blago s poreklom iz Ukrajine (UL L 313, 31.10.2014, str. 1).